Asetus hovioikeuksista annetun asetuksen muuttamisesta 1957
Suomen asetuskokoelma 121/1957.

A s e t u s

hovioikeuksista annetun asetuksen muuttamisesta.

Annettu Helsingissä 1 päivänä maaliskuuta 1957.



   Oikeusministerin esittelystä muutetaan hovioikeuksista 17 päivänä heinäkuuta 1952 annetun asetuksen (288/52) 1 ja 2 § näin kuuluviksi:

1 §.

Maa jakautuu Turun, Vaasan, Itä-Suomen ja Helsingin hovioikeuspiireihin. Kuhunkin hovioikeuspiiriin kuuluvat ne alueet, jotka nykyään muodostavat seuraavat tuomiokunnat ja kaupungit, nimittäin:

Turun hovioikeuspiiriin Ahvenanmaan, Euran, Halikon, Hauhon, Hollolan, Ikaalisten, Janakkalan, Jämsän, Kokemäen, Loimaan, Paraisten, Piikkiön, Pirkkalan, Ruoveden, Tammelan, Toijalan, Tyrvään, Ulvilan ja Vehmaan tuomiokunnat sekä Hämeenlinnan, Lahden, Maarianhaminan, Naantalin, Porin, Rauman, Tampereen, Turun ja Uudenkaupungin kaupungit;

Vaasan hovioikeuspiiriin Alavuden, Haapajärven, Iin, Ilmajoen, Jyväskylän, Kauhajoen, Kauhavan, Kemijärven, Korsholman, Kyrön, Lapin, Lapuan, Lohtajan, Muhoksen, Närpiön, Oulun, Pietarsaaren, Rovaniemen, Saarijärven, Saloisten, Taivalkosken ja Tornion tuomiokunnat sekä Jyväskylän, Kaskisten, Kemin, Kokkolan, Kristiinankaupungin, Oulun, Pietarsaaren, Raahen, Tornion, Uudenkaarlepyyn ja Vaasan kaupungit;

Itä-Suomen hovioikeuspiiriin Heinolan, Iisalmen, Ilomantsin, Imatran, Juvan, Kajaanin, Kerimäen, Kiteen, Kuopion, Kymin, Lappeen, Leppävirran, Liperin, Mikkelin, Mäntyharjun, Nilsiän, Pielaveden, Pielisjärven, Rantasalmen, Rautalammin, Valkealan ja Viitasaaren tuomiokunnat sekä Haminan, Heinolan, Iisalmen, Joensuun, Kajaanin, Kotkan, Kuopion, Lappeenrannan, Mikkelin ja Savonlinnan kaupungit;

Helsingin hovioikeuspiiriin Helsingin, Iitin, Lohjan, Mäntsälän, Porvoon, Raaseporin ja Tuusulan tuomiokunnat sekä Hangon, Helsingin, Loviisan, Porvoon ja Tammisaaren kaupungit.

Helsingin hovioikeus on ylioikeutena sotaoikeusasioissa.

Turun hovioikeudella on istuntopaikkansa Turun, Vaasan hovioikeudella Vaasan, Itä-Suomen hovioikeudella Kuopion ja Helsingin hovioikeudella Helsingin kaupungissa.

2 §.

Kussakin hovioikeudessa on presidentti sekä ylemmän ja alemman palkkausluokan hovioikeudenneuvoksia.

Hovioikeudessa on lisäksi lainoppineita virkamiehiä: sihteeri ja kanneviskaali sekä ylemmän ja alemman palkkausluokan viskaaleja.

Sitäpaitsi on jokaisessa hovioikeudessa kirjaaja ja kanslisti.

Hovioikeudessa on myös peruspalkkaisia puhtaaksikirjoittajia ja vahtimestareita.

Edellä 2, 3 ja 4 momentissa mainittujen peruspalkkaisten viran- ja toimenhaltijain lisäksi voidaan hovioikeuteen ottaa ylimääräisiä toimenhaltijoita. Näistä kutsutaan lainoppineita toimenhaltijoita ylimääräisiksi viskaaleiksi.



   Tämä asetus tulee voimaan 1 päivänä heinäkuuta 1957 ja samalla siirtyvät nykyiset hovioikeudenneuvoksen virkojen haltijat ylemmän palkkausluokan hovioikeudenneuvoksen virkoihin ja nykyiset asessorin virkojen haltijat alemman palkkausluokan hovioikeudenneuvoksen virkoihin.

Helsingissä 1 päivänä maaliskuuta 1957.

Tasavallan Presidentti

URHO KEKKONEN.

Oikeusministeri Arvo Helminen.

</div>

Säädökset 1957
Hovioikeudet